Grete Schødts (S), 1999-10-28:
Kommuners selvstyre, de ældres vilkår og regeringens ansvar er sat til debat på Folketingets dagsorden i dag.
Socialministeren har på regeringens vegne lige tilkendegivet, hvad der er af oplysninger på området, og det kan jeg helt tilslutte mig. Man kunne jo fristes til at sige, at de spørgsmål, som Dansk Folkeparti har ønsket at få oplyst, måske var mere velegnede at stille på et delegeretmøde hos KL.
Som ordfører for Socialdemokratiet vil jeg starte med at glæde mig over det initiativ, LO's faglige seniorer tog for et par måneder siden, hvor en arbejdsgruppe fik til opgave at undersøge hjemmehjælpen i Danmark.
Fungerer de lovinitiativer, som vi her fra Christiansborg har taget, og hvordan fungerer hverdagen ude i samfundet hos dem, som alle taler så meget om?
91 kommuner er med i besvarelsen af undersøgelsen.
Det er de lokalt valgte tillidsfolk, der aktivt er med i deres lokalområde, de, der er ude blandt borgerne, som har skoen på og ved, hvor den trykker. Vurderingen af hjemmehjælpen ser sådan ud: 14 pct. giver udtryk for meget tilfredsstillende, 58 pct. giver udtryk for tilfredsstillende, 15 pct. giver udtryk for ikketilfredsstillende, og 13 pct. har ingen kommentarer.
Kort sagt er der gennemgående tilfredshed blandt borgerne med deres hjemmehjælp.
Vi kender alle sammen eksemplerne på, at ikke alle ældre får den hjælp og støtte, de har brug for.
Alt for mange oplever telefonen, der ringer med afbud fra hjemmehjælpen, og mange er ensomme og utrygge.
Vi kender alle sammen til nogle af de problemer, der er ude i de små hjem.
Men spørgsmålet er, om disse problemer løses ved, at vi laver endnu mere lovgivning eller ny lovgivning.
Jeg tror ikke på det.
Jeg tror til gengæld snarere, at det er gennem samarbejdet i kommunerne med ældrerådene og med klagerådene, at problemerne skal løses.
Samarbejdsindsatsen i kommunerne lykkes oftest bedst, når man tager de ældre med på råd.
Klagerådene i de 91 svarkommuner har behandlet 1.083 klager, og de 139 af dem er gået videre til det sociale nævn.
Disse tal siger mig noget om klagerådenes betydning, og det bekræfter mig også i min opfattelse af, at det var en rigtig
beslutning, vi traf, da vi vedtog loven om klageråd.
Skruer vi tiden tilbage, skal vi huske at forholde os til den tid, hvor vi via lovgivning besluttede stop for plejehjemsbyggeri, indførte begrebet længst muligt i eget hjem, indførte kollektiv hjemmehjælp, gruppehjemmehjælp, gennemførte social- og sundhedsuddannelserne, behovsbestemt hjemmehjælp, hjælp til selvhjælpsprincippet; det har stadig væk en høj prioritet. Jeg er af den helt klare opfattelse, at det er kommunerne, der har det fulde ansvar for deres borgere, og det er kommunalbestyrelserne, der tilrettelægger deres service og beslutter, hvilke ydelser man kan forvente, og hvilke økonomiske midler der skal bruges til de mål.
Vi har lavet en lovgivning om kvalitetsstandarder, som betyder, at alle kommuner en gang om året skal beslutte, hvilken standard de vil have for ældrepolitikken, og at disse oplysninger skal tilgå de ældre.
Det viser sig desværre, at ikke alle kommuner lever op til loven, så her skal lyde en appel om at bringe dette i orden.
Danmarks hjemmehjælpere, vores mange social- og sundhedshjælpere er trætte af at være et jaget folk hver dag hele døgnet rundt, altid få besked om, at hjemmehjælpen ikke er god nok.
Mange føler, at deres arbejdsindsats er for dårlig, at ældrepolitikken er for ringe, og at alle andre kan gøre det meget bedre.
Jeg vil godt på Socialdemokratiets vegne rette en stor tak til de faggrupper, der er ansat i vores ældrepleje.
De gør et godt stykke arbejde.
Vi kender ventelisterne til plejehjemmene, vi kender til, at borgerne ikke tages hjem fra sygehusene, når de er færdigbehandlede, ofte på grund af manglende døgnpleje på grund af de mange plejekrævende døgnpatienter, og her mener jeg, at kommunerne og amtskommunerne i et samarbejde skal se på, hvor man har små sygehuse i lokalområdet, der eventuelt kunne bruges til plejeafsnit, venteafsnit, genoptræning, og så give de mennesker en værdig alderdom.
Vi kender også til ældreaftaler, sundhedsaftaler i Århus og Nordjyllands Amter, og jeg mener, at der kan man gå ind og prøve at vurdere, hvilke gode resultater man har haft i de to amter.
Jeg bliver desværre nødt til at slutte min ordførertale.
Jeg har beregnet for lidt tid.
Det må jeg erkende.
Jeg vil gerne slutte af med at sige: Husk nu alle de aktive ældre, de glade ældre, alle dem, der har masser af ressourcer, masser af kræfter.
Det er langt, langt de fleste.